Et flertal bestående af 24 ud af 27 medlemmer af kommunalbestyrelsen i Jammerbugt har i dag indgået en budgetaftale. Blandt de konkrete tiltag kan nævnes: - "Den nære sundhedsindsats" - borgerne i kommunen skal i stigende grad behandles og plejes i nærmiljøet - Ressourcer til folkeskolen, der skal sikre mulighed for at implementere folkeskolereformen - Solpolitik, som skal sikre at børn i dagtilbud samt ansatte i udefunktioner ikke får for megen sol - Dagplejen tilføres midler til at købe iPads - Kulturområdet tilføres 200.000 kroner Det samlede anlægsbudget for 2013 udgør 132 millioner kroner, og målet i 2014 er fortsat at få færdiggjort den planlagte renovering af DGI-huset i Aabybro samt at få startet op på den nye Aabybro Skole. Indkomstskatten og grundskylden er uændret. Kommunen skriver i en pressemeddelelse, at den brede aftale er et udtryk for "bred vilje til at samarbejde og stå sammen om den store fælles opgave med at sikre økonomisk stabilitet". Bag forliget står Venstre, Socialdemokraterne, Dansk Folkeparti, Det Konservative Folkeparti, Borgerlisten samt Jørn Krogsgaard.

Opsummering:
Yderligere sundhedsindsats, iPads til dagplejer og en solpolitik er blandt de nye tiltag i Jammerbugt Kommunes budgetaftale 2014.